

**Comisia pentru Privatizare și Administrarea**

**Activelor Statului**

**PROCES VERBAL**

**al şedinţei Comisiei din data de 25.11.2014**

Comisia pentru privatizare şi administrarea activelor statului, condusă de domnul senator Mircea Banias, şi-a desfăşurat lucrările în ziua de 25.11.2014. Preşedintele Comisiei a constatat că există cvorum pentru începerea şedinţei.

Membrii Comisiei au aprobat următoarea ordine de zi:

1. Proiect de lege pentru aprobarea Ordonanţei de urgenţã a Guvernului nr.67/2014 privind reglementarea unor măsuri financiar - fiscale pentru Societatea "Complexul Energetic Hunedoara" - S.A. (L602/2014)
2. Diverse.

La punctul 1 pe ordinea de zi s-a discutat *Proiectul de lege pentru aprobarea Ordonanţei de urgenţã a Guvernului nr.67/2014 privind reglementarea unor măsuri financiar - fiscale pentru Societatea "Complexul Energetic Hunedoara" - S.A.*

Scopul proiectului de act normativ este pe de o parte sa contribuie la reducerea arieratelor in economie, iar pe de alta parte sa crească atractivitatea la privatizarea Societății ”Complexul Energetic Hunedoara" - S.A., societate aflată în procedură de administrare specială (Legea nr 137/2002).

În scopul diminuării simultane a datoriilor Societății ”Complexul Energetic Hunedoara" - S.A. către Compania Națională a Huilei S.A. și a datoriilor Companiei Naționale a Huilei către bugetul general consolidat administrat de ANAF, se propune aplicarea mecanismului de transmitere a obligației debitorului inițial, Compania Națională a Huilei S.A. către noul debitor Societatea „Complexul Energetic Hunedoara" - S.A. sub rezerva acordului creditorului ANAF.

Prin preluarea obligațiilor fiscale prevăzute mai sus începând cu data intrării în vigoare a prezentei Ordonanțe de Urgență, Societatea „Complexul Energetic Hunedoara" - S.A. devine noul debitor al acestor obligații fiscale iar Compania Națională a Huilei S.A. este liberată de plata obligațiilor fiscale transmise.

Consiliul Legislativ a avizat favorabil proiectul de lege.

Membrii Comisiei pentru privatizare şi administrarea activelor statului au hotărât, cu majoritate de voturi, să adopte aviz favorabil.

**PREȘEDINTE, SECRETAR,**

**Mircea Banias Valentin Calcan**